Абай Құнанбайұлының қарасөздері

«Ер – елдің ық жағынан қалқасы, жел жағынан панасы» - демекші, қазақтың маңдайына біткен біртуар тау тұлға, адамшылықтың іргетасын қалап кеткен – Абай Құнанбайұлының туғанына биыл 175 жыл толып отыр. Кешегі Құнанбайдың үзеңгілес досы Жанқұтты шешен өзінен кейін бидің, өзінен кейін елдің арасына шығатын ер азаматты көрмей жылаған екен:

«Қарағайға қарсы бұтақ біткенше,

Еменге иір бұтақ бітсейші,

Құсқа қорған болатын.

Атадан алты жаман туғанша,

Алты атадан бір жақсы туғайшы,

Еліне қорған болатын» - дейді. Міне, сол Жанқұтты шешен мен Құнанбайдың уайымынан Абай туды. Тектіліктің тең тұлғасы, ақыл-парасат иесі дана да дара Абай атамыз өзінің артынан үлкен қазына тастады. Оның шығармалары, өлеңдері мен қара сөзі бүткіл қазақ ұлтын тәрбиелеп келе жатыр. Оның шығармаларындағы адамгершілік, сауаттылық, даналық пен имандылық тұлғалық қалыптасудың әліппесі десек те артық емес. «Қара сөз» дегеннің мағынасын белгілі ғалым жəне саясаткер Ғ. Есім: «...Абай ойына келген нəрселерін еркін айту үшін, өзі арнайы жанр ойлап тапқан. Ол — сөз жанры. Ақынның қара сөздері — нағыз еркін ойдың жанры» - деп талдап берді.

Ақын өзінің көрген-білгенін, оқып-тоқығанын, естіп-тыңдағанын саралап, сыни ойлай отырып талдады. Ол өзінің оныншы қара сөзінде былай дейді: «Біреулер құдайдан бала тілейді. Ол баланы не қылады? Өлсем орнымды бассын дейді, артымнан құран оқысын дейді, қартайған күнімде асырасын дейді. Осыдан басқасы бар ма?

Балам орнымды бассын демек не сөз? Өзіңнен қалған дүние иесіз қалар дейсің бе? Қалған дүниенің қамын сен жемек пе едің? Өліп бара жатқанда өзгеден қызғанып айтқаның ба? Өзгеге қимайтұғын сенің не қылған артықша орның бар еді? Баланың жақсысы - қызық, жаманы - күйік, не түрлі боларын біліп сұрадың? Дүниеде өзіңнің көрген қорлығың аз болды ма? Өзіңнің қылған иттігің аз болды ма? Енді бір бала туғызып, оны да ит қылуға, оған да қорлық көрсетуге мұнша неге құмар болдың? Бұл - құдайдан тілеген емес. Бұл - абыройын, арын сатып, адам жаулағандық, тіленшілік. Хош, сүйтіп жүріп-ақ мал таптың, байыдың. Сол малды сарып қылып, ғылым табу керек. Өзің таба алмасаң, балаң тапсын».

Ал біз қазір баланы қалай тәрбиелеп жатырмыз? Біз оларға тек қана материалдық тұрғыдан тәрбие беріп жатырмыз. Баланы ақшамен, дүниемен алдаймыз. «Ұл он беске келгенше, қолға ұстаған қобызын. Ұл он бестен асқан соң, тыңдамаса доңызын» - дейді қазақ. Сонда сонау бір ғасыр бұрын айтқан Абайдың сөздері ХХІ ғасырдың қазіргі көрінісі. Абай ең бірінші баланы құдайынан қорқатын, ата-анасын сыйлайтын ізетті, иманды, тәрбиелі, намысты, ұятты етіп тәрбиеле дейді. Бойына рухани тәрбие сіңіріп өскен бала ата-анасының алдын қия өтпейтін болады.

Адам баласы өз іс-әркетін ең бірінші тектіліктің таразысына салып әр нәрсені ойлау керек.

«Ауыл ақсақалдары шала болса,

Жігіттері алты ауыз ала болса

Ә десе, мә дейтін

Жасы үлкеніне жасы кішісі сен десе» – сол ауылдың берекесі кетеді дейді. Бала – ата-ананың айнасы. Яғни, бұл жерден біз бала бойына ізгі қасиеттерді үлкеннен даритынын көреміз. Ол үшін жас ұрпақты жақсылыққа тәрбиелеуіміз керек. Әр адам жақсы болуға міндетті. Жақсылықтың қадамы алыс, барар жері ұзақ. Ал жамандықтың адымы қысқа, барар жері жоқ. Жақсылық деген ол ауыр нәрсе, құдықтан суды алғандай. Жамандық деген оп-оңай нәрсе, шелектен суды төге салғандай. Міне, ақ пен қараның ара-жігін ажыратып, оқы, білім ал, еңбектен деген Абай атамыздың ойын, идеологиясын келер ұрпақ жүзеге асыруымыз керек. Бүгінгі жас ұрпаққа білім қажет. Ол деген тек кітап оқып қана отыру емес, оқыған-тоқыған ілім, білімінді ойында тұсаулап отыру. Қазақ халықының тарихында есімі ойып тұрып орын алған, жалпы ұлттың алтын діңгегіне айналған, әдептің әліппесін қалаған Абайдың кешегі мұрасы, бүгінгі ұрпақтың рухани азығы.